Άννα Βίσση

Πρώιμα χρόνια

Η Άννα Βίσση γεννήθηκε στις 20 Δεκεμβρίου του 1957 στο χωριό Πύλα, το οποίο βρίσκεται κοντά στη Λάρνακα της Κύπρου. Ο πατέρας της ήταν ιδιοκτήτης καταστήματος στη Λάρνακα. Η Άννα είναι η δεύτερη από τις τρεις κόρες της οικογένειας. Στην ηλικία των έξι ετών ξεκίνησε να παρακολουθεί μαθήματα χορού και πιάνου στο Εθνικό Ωδείο Κύπρου, λαμβάνοντας δίπλωμα. Την περίοδο αυτή έδινε συναυλίες στην κυπριακή επαρχία τραγουδώντας ενώ η αδερφή της, Λία, έπαιζε πιάνο. Έτσι έγιναν γνωστές ως οι "Αδερφές Βίσση". 
Το 1970, η δημοτικότητα της δεκατριάχρονης Άννας Βίσση στην Κύπρο μεγάλωσε, με τη συμμετοχή της σε έναν τηλεοπτικό μουσικό διαγωνισμό όπου κέρδισε το πρώτο βραβείο. Οι παραπάνω διακρίσεις έπεισαν τους γονείς της Άννας για το ταλέντο της. Έτσι το 1973 με πρωτοβουλία της μητέρας της, Σοφίας, ο Νέστορας έκλεισε το μαγαζί του στην Κύπρο και ολόκληρη η οικογένεια Βίσση μετακόμισε στην Αθήνα. Τον Σεπτέμβριο του 1973 η οικογένεια Βίσση έμενε στη συνοικία της Νέας Κυψέλης. Η τότε 16 ετών Άννα, συνέχισε το Γυμνάσιο στην Αθήνα,, τραγουδώντας τα βράδια σε μπουάτ στην Πλάκα και ηχογράφησε στη δισκογραφική εταιρεία MINOS τα δύο πρώτα της τραγούδια, έχοντας ήδη περάσει από ακρόαση και υπογράψει συμβόλαιο με την εταιρεία. 
Σπούδασε στο Τμήμα Πολιτικής Επιστήμης και Δημόσιας Διοίκησης της Νομικής Σχολής του Εθνικού και Καποδιστριακού Πανεπιστημίου Αθηνών.

1973-1976: Τα πρώτα επαγγελματικά βήματα

Το 1973 πραγματοποίησε την πρώτη της δισκογραφική συμμετοχή. Συμμετείχε μαζί με τον Γιάννη Καλατζή στο τραγούδι "Λέγοντας και κλαίγοντας" σε μουσική Βασίλη Δημητρίου και στίχους του Μάνου Ελευθερίου. Την ίδια χρονιά έκανε και την πρώτη της ζωντανή εμφάνιση μαζί με τους Γιώργο Νταλάρα, Χαρούλα Αλεξίου, Ελπίδα και Κώστα Σμοκοβίτη. Το 1974 συμμετείχε σε αρκετές δισκογραφικές δουλειές. Συγκεκριμένα συμμετείχε μαζί με άλλους καλλιτέχνες όπως Τόλης Βοσκόπουλος, Γιάννης Πάριος, Χαρούλα Αλεξίου και πολλούς άλλους, στους τουριστικούς δίσκους της εποχής Memories from Rhodes No 2 με το τραγούδι "Λέσσα για λέσσα", Welcome to Greece No 5 με τα τραγούδια "Λίγο κρασί, λίγο θάλασσα και το αγόρι μου" και "Εγώ είμαι εγώ". Την ίδια χρονιά συμμετείχε στο δίσκο Χίλια εννιακόσια τίποτα του Κύπριου συνθέτη και τραγουδιστή, Δώρου Γεωργιάδη, με το διαχρονικό πλέον τραγούδι "Μη βάζεις μαύρο" σε στίχους Σώτιας Τσώτου, το οποίο θα συμπεριληφθεί αργότερα στον πρώτο προσωπικό της δίσκο, και το ντουέτο με τον Γεωργιάδη "Νικήσαμε". Μια άλλη συμμετοχή έγινε στο δίσκο Άσπρο μαύρο του Γιώργου Χατζηνάσιου με τα τραγούδια "Το παλικάρι" και "Κι όμως κι όμως" που το ερμήνευσε μαζί με το Γιάννη Πάριο, τη Χάρις Αλεξίου και τον Κώστα Σμοκοβίτη. Δύο από τις σημαντικότερες συμμετοχές της πραγματοποιήθηκαν το 1974. Η πρώτη στο δίσκο 18 Λιανοτράγουδα της Πικρής Πατρίδας του Μίκη Θεοδωράκη, σε ποίηση Γιάννη Ρίτσου όπου ερμήνευσε μαζί με τον Νταλάρα τέσσερα τραγούδια ("Αυγή", "Πράσινη μέρα", "Το κυκλάμινο" και "Λιγνά κορίτσια"). Η δεύτερη στον δίσκο Μικρές πολιτείες του Σταύρου Κουγιουμτζή με δύο κλασικά πλέον τραγούδια ("Σ' αγαπώ" και "Δίψασα στην πόρτα σου"). Μέσα στο 1974 συνεργάστηκε για πρώτη φορά με τον μελλοντικό σύζυγό της Νίκο Καρβέλα: συμμετείχε στον πρώτο δίσκο του πρωτοεμφανιζόμενου τότε συνθέτη, Μια χαρά μια καημός, με τέσσερα τραγούδια ("Κρύβαμε την αγάπη μας", "Σαν τα πεινασμένα περιστέρια", "Ούτε ένα σ' αγαπώ" και "Γιατί γελάς και παίζεις") σε μουσική του ίδιου και στίχους της Βαρβάρας Τσιμπούλη. Σε αυτόν τραγουδούσαν επίσης οι Κώστας Σμοκοβίτης και Δημήτρης Κοντολάζος.
Συνεργάστηκε ξανά με τον Γιώργο Νταλάρα το 1975, τόσο στις ζωντανές της εμφανίσεις, μαζί με τους Αλεξίου και Αντώνη Βαρδή, όσο και δισκογραφικά. Συμμετείχε, στον δίσκο του συνθέτη Σταύρου Κουγιουμτζή Στα ψηλά τα παραθύρια, με δύο εξαιρετικά τραγούδια ("Παραμύθι ξεχασμένο", "Για την αγάπη πες μου", σε στίχους του Μάνου Ελευθερίου)  και ένα ντουέτο με τον Νταλάρα, το εμβληματικό "Στα χρόνια της υπομονής". Την ίδια χρονιά συμμετείχε με τους Γιώργο Ζωγράφο και Γιάννη Θωμόπουλο στον κύκλο τραγουδιών Γράμματα από τη Γερμανία του Μίκη Θεοδωράκη, ερμηνεύοντας τα τραγούδια "Χτες τ' απόγευμα στο Άαχεν" και "Ένα δάσος κλάρες". Επίσης πήρε μέρος στον δίσκο Ζήτημα Χρόνου του Ανδρέα Χατζηαποστόλου με το τραγούδι "Φέξε χλωμό φεγγάρι μου" σε στίχους του Πυθαγόρα. Τέλος, το 1976 συμμετείχε στον δίσκο Ύμνος και θρήνος για την Κύπρο και έξη ποιήματα του Κωστή Παλαμά του Μιχάλη Τερζή, ο οποίος μελοποίησε Κωστή Παλαμά και Γιάννη Ρίτσο, ερμηνεύοντας το τραγούδι "Γεια σας τριαντάφυλλα". Επίσης, συνέχισε τις ζωντανές εμφανίσεις της, δίπλα στον Νταλάρα και την Αλεξίου, την Τάνια Τσανακλίδου, τη Λιζέτα Νικολάου και τον Αντώνη Βαρδή.

1977-1979: Φεστιβάλ Τραγουδιού Θεσσαλονίκης και πρώτος προσωπικός δίσκος

Το 1977 πήρε μέρος στο 19ο Φεστιβάλ Τραγουδιού Θεσσαλονίκης, στις 15 και 16 Σεπτεμβρίου, και κέρδισε το πρώτο βραβείο με το τραγούδι "Ας κάνουμε απόψε μιαν αρχή" σε μουσική και στίχους του Δώρου Γεωργιάδη. Η διάκριση αυτή στο Φεστιβάλ Τραγουδιού Θεσσαλονίκης αποτέλεσε το έναυσμα για την αρχή της προσωπικής της δισκογραφίας, καθώς ένα μήνα μετά κυκλοφόρησε ο πρώτος της προσωπικός δίσκος Ας κάνουμε απόψε μιαν αρχή, τίτλος του νικητήριου τραγουδιού. Ο δίσκος κυκλοφόρησε από τη δισκογραφική εταιρεία Minos και περιείχε 11 νέα τραγούδια και 2 από παλιότερες συμμετοχές της, ενώ ανάμεσα στους συνθέτες που έγραψαν τραγούδια ήταν ο Γιάννης Σπανός και ο Αντώνης Βαρδής. Στιχουργικά, συμμετείχε και ο Μάνος Ελευθερίου. Εμπορικά, το άλμπουμ αυτό αποτέλεσε ένα δυνατό δισκογραφικό ντεμπούτο για την Άννα, αφού άγγιξε τα 40.000 αντίτυπα. Την ίδια χρονιά εμφανίστηκε ζωντανά στο πλευρό της Αλεξίου και του Βασίλη Παπακωνσταντίνου και έδωσε μια συναυλία στο Λονδίνο, μαζί με τον Νταλάρα και την Αλεξίου.Το καλοκαίρι του 1978 πραγματοποίησε παγκρήτια περιοδεία στο πλευρό του Νίκου Ξυλούρη.  
Την επόμενη χρονιά, της προτάθηκε να εκπροσωπήσει την Ελλάδα στον 23ο Διαγωνισμό Τραγουδιού της Eurovision. Η Βίσση θα συμμετείχε με ένα από τα τραγούδια "Ο Κος Νόμπελ" και "Ω Μαρία" και επιλέχθηκε το πρώτο. Διαφωνίες μεταξύ των συνθετών και στιχουργών των τραγουδιών, όμως, οδήγησαν σε απόσυρση της συμμετοχής της. Τελικά η Ελλάδα συμμετείχε στον διαγωνισμό με την Τάνια Τσανακλίδου και το τραγούδι "Τσάρλι Τσάπλιν" που έλαβε την 8η θέση. Το 1979 η Άννα Βίσση αποχώρησε από τη Minos και κυκλοφόρησε τη δεύτερη δισκογραφική δουλειά της με τίτλο Κίτρινο Γαλάζιο από τη νέα της εταιρεία ΕΜΙ/Columbia, με δημοφιλέστερο το τραγούδι "Αυτός που περιμένω". Τα τραγούδια υπέγραψαν τα δίδυμα Τάκης Μπουγάς, Γιάννης Καλαμίτσης και Σπύρος Βλασσόπουλος, Δημήτρης Ιατρόπουλος. Ο δίσκος αυτός έγινε πλατινένιος (100.000 πωλήσεις) και σηματοδότησε τη στροφή της σε τραγούδια με περισσότερο ποπ ύφος.

1980-1982: Επόμενες δισκογραφικές δουλειές και Eurovision

Ο τρίτος προσωπικός δίσκος της, με τίτλο Ναι, κυκλοφόρησε το 1980 και έγινε χρυσός ξεπερνώντας τις 80.000 πωλήσεις. Δημοφιλέστερα τραγούδια του ήταν τα ποπ "Όσο έχω φωνή" ''Δεν είμαι μονάχη''και οι μπαλάντες ''Το ξέρω θα ΄ρθεις ξανά'' και "Μεθυσμένη πολιτεία" που ήταν το τραγούδι τίτλων της ομότιτλης τηλεοπτικής σειράς της ΕΡΤ1. Την ίδια χρονιά εκπροσώπησε την Ελλάδα συμμετέχοντας για πρώτη φορά στο Διαγωνισμό Τραγουδιού της Eurovision, με το τραγούδι "Ωτοστόπ", κατατασσόμενη στην 13η θέση, και κυκλοφόρησε μια συλλογή με τις ως τότε μεγαλύτερες επιτυχίες της, με τίτλο Τα καλύτερά μου τραγούδια. Το 1981 συνεργάστηκε για δεύτερη φορά με τον Νίκο Καρβέλα, στο τέταρτο κατά σειρά προσωπικό της άλμπουμ με τίτλο το όνομά της, με στιχουργική συμμετοχή της ίδιας. Το άλμπουμ έγινε χρυσό (50.000) και από αυτό ξεχώρισε το τραγούδι "Καλημέρα καινούρια μου αγάπη".
Το 1982 έλαβε ξανά μέρος στον Διαγωνισμό Τραγουδιού της Eurovision, εκπροσωπώντας την Κύπρο αυτή τη φορά. Συμμετείχε με το τραγούδι "Μόνη η αγάπη", σε μουσική και στίχους της ίδιας, και έλαβε την 5η θέση, που ήταν η καλύτερη θέση που είχε καταλάβει η Κύπρος, μέχρι το 2018 που κατέλαβε την 2η θέση με το τραγούδι "Fuego" της Ελένης Φουρέιρα. Με αφορμή τη συμμετοχή της στη Eurovision, το άλμπουμ Άννα Βίσση επανακυκλοφόρησε σε νέα έκδοση που συμπεριλάμβανε το τραγούδι με το οποίο πήρε μέρος στο διαγωνισμό.
Την ίδια χρονιά κυκλοφόρησε το πέμπτο σε σειρά άλμπουμ της Άννας Βίσση σε στίχους και μουσική του συντρόφου της Νίκου Καρβέλα, με τίτλο Είμαι το σήμερα και είσαι το χθες, με στιχουργική συμμετοχή της ίδιας. Ωστόσο ο δίσκος δεν κυκλοφόρησε από τη δισκογραφική εταιρεία ΕΜΙ/Columbia, στην οποία ήταν εγγεγραμμένη η Άννα Βίσση, αλλά από την CarVi. Η CarVi, τίτλος εμπνευσμένος από τα αρχικά των ονομάτων τους, ήταν μία δισκογραφική εταιρεία που ιδρύθηκε από την Άννα Βίσση και τον Νίκο Καρβέλα. Όμως η κίνηση αυτή ήταν αντίθετη προς το συμβόλαιο της Άννας Βίσση, το οποίο τη δέσμευε με αποκλειστική συνεργασία με την ΕΜΙ/Columbia. Έτσι, δικαστική απόφαση υπέρ της ΕΜΙ/Columbia απαγόρευσε την περαιτέρω κυκλοφορία του δίσκου, έπειτα από μερικές εβδομάδες.

1983-1989: Γάμος και συνεργασία με τον Νίκο Καρβέλα, μεταγραφή στη CBS

Στις 14 Μαΐου του 1983 παντρεύτηκε με τον Νίκο Καρβέλα. Το ζευγάρι πάντρεψε ο τότε Πρόεδρος της Κυπριακής Δημοκρατίας Σπύρος Κυπριανού. Τον Νοέμβριο του ίδιου χρόνου γεννήθηκε η κόρη της Άννας Βίσση και του Νίκου Καρβέλα, Σοφία.
Ήταν η εποχή που η Βίσση έκανε πλέον μια μόνιμη "στροφή" προς το ποπ και μοντέρνο τραγούδι. Σε αυτή την "στροφή", συνέβαλε πολύ ο Νίκος Καρβέλας, που έγινε σχεδόν ο αποκλειστικός της συνθέτης. To 1984 η Άννα Βίσση άλλαξε δισκογραφική εταιρία, ηχογραφώντας τον έκτο προσωπικό της δίσκο Νά 'χες καρδιά στη CBS (σημερινή Sony Music). Ο δίσκος κυκλοφόρησε το Μάρτιο του 1984, σε σύνθεση του Νίκου Καρβέλα και σε στίχους του ίδιου και της Βίσση και έγινε χρυσός (50.000). Στα χρόνια που ακολούθησαν, παγιώθηκαν ως καλλιτεχνικό ζευγάρι και ως ένα από τα πιο επιτυχημένα στην ελληνική δισκογραφία. Ο Καρβέλας θα εξελίξει την πορεία της, δίνοντάς της τραγούδια πιο μοντέρνα  και σε πιο ποπ ρυθμούς, με συνέπεια να αλλάξει εντελώς το ως τότε έντεχνο ύφος της. Το Σεπτέμβριο του 1985 κυκλοφόρησε ο έβδομος προσωπικός δίσκος της Άννας Βίσση με τίτλο Κάτι συμβαίνει, όπου συνθέτες ήταν οι Αντώνης Βαρδής και Νίκος Καρβέλας και στιχουργοί οι Σαράντης Αλιβιζάτος, Νίκος Καρβέλας, Αντώνης Βαρδής και Φίλιππος Νικολάου. Ιδιαίτερα δημοφιλή αποδείχθηκαν τα τραγούδια "Σαν Κι Εμένα Καμιά" και η γνωστή μπαλάντα "Δώδεκα". Οι πωλήσεις του δίσκου έφτασαν τα 80.000 αντίτυπα και έγινε χρυσός.
Επόμενη δισκογραφική δουλειά το άλμπουμ Η επόμενη κίνηση σε μουσική και στίχους του Νίκου Καρβέλα και με στιχουργική συμμετοχή της ίδιας και του Γιώργου Μίτσιγκα στο τραγούδι "Πράγματα". Δημοφιλέστερα αναδείχτηκαν τα τραγούδια "Πράγματα", "Με αγάπη από μένα για σένα" και "Σ’ αγαπάω, τελεία και παύλα". Ο δίσκος έγινε πλατινένιος με πωλήσεις που ξεπέρασαν τα 100.000 αντίτυπα. Το Φεβρουάριο του 1988 κυκλοφόρησε το ένατο προσωπικό της άλμπουμ με τίτλο Τώρα σε μουσική και στίχους του Νίκου Καρβέλα. Το άλμπουμ, που έγινε χρυσό (50.000 πωλήσεις) περιείχε τα δημοφιλή τραγούδια "1988 και ακόμα σ' αγαπώ", "Τώρα", "Τα μαθητικά χρόνια" και "Δεν σ’ αλλάζω". Το Δεκέμβριο του ίδιου χρόνου κυκλοφόρησε το δέκατο και επίσης χρυσό άλμπουμ της Άννας Βίσση Έμπνευση, με το δημοφιλές ομότιτλο τραγούδι, το "Εφημερίδες" και το "Χούλα χουπ".
Ο ενδέκατος δίσκος της, με τίτλο Φωτιά, κυκλοφόρησε στις 12 Δεκεμβρίου 1989. Από τον δίσκο ξεχώρισαν τα τραγούδια "Σε σκέφτομαι συνέχεια", "Φωτιά" ,"Μπαλωματάκι" ενώ το κομμάτι "Ψεύτικα" γνώρισε τεράστια επιτυχία, παρά τις αμφιβολίες που είχε αρχικά η τραγουδίστρια σχετικά με το τραγούδι αυτό, λόγω του εντελώς διαφορετικού στυλ του. Ο δίσκος έχει γενικότερα έντονες επιρροές από την Ανατολή στους ήχους και στο ύφος ενώ το video clip του τραγουδιού "Μπαλωματάκι" γυρίστηκε στο Μαρόκο. Ο δίσκος έγινε πλατινένιος, ξεπερνώντας τα 180.000 αντίτυπα και έγινε ο δεύτερος πιο εμπορικός δίσκος της χρονιάς μετά το δίσκο  "Σαν Τρελό Φορτηγό" των 200.000 αντιτύπων, του Γιάννη Πάριου.

1990-1995: Χωρισμός με τον Νίκο Καρβέλα, Δαίμονες, Με Αγάπη Άννα

Τον Φεβρουάριο του 1990, κυκλοφόρησε ο δίσκος της Είμαι και το 1991 η Άννα Βίσση εμφανίστηκε στην ελληνική ροκ όπερα Δαίμονες, σε λιμπρέτο του Σταύρου Σιδερά και μουσική και πρόσθετους στίχους του Νίκου Καρβέλα. Η παράσταση σκηνοθετήθηκε από τον Ρότζερ Γουίλιαμς και πρωταγωνιστούσαν οι Άννα Βίσση, Γιάννης Σαμσιάρης, Μαριάνθη Σοντάκη/ Μπέσυ Μάλφα( τη δεύτερη χρονιά) και Τζον Μοδινός/ Γιώργος Μούτσιος (τη δεύτερη χρονιά). Η παράσταση φιλοξενήθηκε στο θέατρο Αττικόν τη σεζόν 1991 - 1992. Οι Δαίμονες έλαβαν καλές,αλλά και κακές κριτικές και, το 2009, ακούστηκαν φήμες πως η παράσταση θα ξανανέβαινε, πολύ σύντομα, ενώ και η ίδια η Βίσση δήλωσε σε συνέντευξή της πως θα επιθυμούσε να ανεβάσει ξανά την παράσταση με τον Καρβέλα. Τον Ιούλιο του 2012 σε συνέντευξή της σε τηλεοπτική εκπομπή, αποκάλυψε ότι η παράσταση θα ανέβει ξανά, μετά από 22 χρόνια στο θέατρο Παλλάς, το Μάρτιο του 2013.
Το 1992, Βίσση και Καρβέλας έδωσαν ουσιαστικό τέλος στην έγγαμη συμβίωσή τους, συνέχισαν όμως να μένουν στο ίδιο σπίτι και να συνεργάζονται. Τη χρονιά εκείνη η Άννα Βίσση βραβεύεται "Καλλιτέχνης της Χρονιάς" στην απονομή των βραβείων Pop-Corn, ανάμεσα σε τεράστια ονόματα του ελληνικού πενταγράμμου. Τον Δεκέμβριο του ίδιου χρόνου, η Βίσση κυκλοφόρησε τον δίσκο Λάμπω. Από αυτόν τον δίσκο ξεχώρισαν τα τραγούδια "Λάμπω", "Ακόμα Μία", "Ότι Θες Εγώ" και "Σε Χρειάζομαι". Τον επόμενο χρόνο η Άννα Βίσση πρωταγωνίστησε στην όπερα - μονόπρακτο Ωδή στους Θεούς (Ode to the Gods) του Σταύρου Σιδερά, στην Κύπρο και το 1994 κυκλοφόρησε ο δίσκος Ρε!. Ακολούθησε η κυκλοφορία ενός maxi CD single, που περιείχε δύο καινούρια τραγούδια, το "Αμήν" και το "Ελένη" και το 1995 κυκλοφόρησε ο δίσκος της Άννας, Ω! Κύπρος, ο οποίος περιείχε παραδοσιακά κυπριακά τραγούδια με μοντέρνα ενορχήστρωση.
Την ίδια χρονιά η Βίσση έκανε το τηλεοπτικό της ντεμπούτο αναλαμβάνοντας να παρουσιάσει το εβδομαδιαίο μουσικό τηλεοπτικό σόου, Με Αγάπη Άννα, για λογαριασμό του τηλεοπτικού σταθμού ANT1. Το σόου σταμάτησε πρόωρα και, το 2007, η εταιρία παραγωγής κατέθεσε μήνυση κατά της Άννας Βίσση. Στη μήνυση αυτή, η εταιρεία ισχυριζόταν «αντισυμβατική συμπεριφορά της τραγουδίστριας, που δεν εργαζόταν εντατικά, με αποτέλεσμα όταν άρχιζαν τα γυρίσματα να μην μπορεί να αντεπεξέλθει στις απαιτήσεις του ρόλου της οικοδέσποινας του τηλεοπτικού σόου», καθώς το συμβόλαιο που είχε υπογράψει η Βίσση τη δέσμευε να γυρίσει 40 εκπομπές, αλλά η ίδια αποχώρησε μετά τη δέκατη εκπομπή, αφήνοντας την εταιρία χρεωμένη. Η δικαστική διαμάχη φαινόταν να φτάνει στο τέλος όταν το Εφετείο Αθηνών κατέληξε στον τελικό συμβιβασμό των δύο πλευρών, με τη Βίσση υποχρεώνεται να καταβάλει το ποσό των 400.000 ευρώ. Τελικά, η υπόθεση επανεξετάστηκε, με τη δικαστική απόφαση να θεωρεί ότι η Βίσση έπρεπε να πληρώσει λιγότερα, 220.000 ευρώ.
Το 1995 έλαβε μέρος σε αρκετές φιλανθρωπικές συναυλίες, βοηθώντας ιδρύματα για τα παιδιά στην Ελλάδα και την Κύπρο. Την ίδια χρονιά έβγαλε το cd single, Μην Ξεχνάς, που κυκλοφόρησε μόνο στην Κύπρο, τα έσοδα του οποίου δόθηκαν σε φιλανθρωπικούς σκοπούς.

1996-1998: Κλίμα Τροπικό, Τραύμα και Αντίδοτο

Τον Φεβρουάριο του 1996 η Βίσση, κυκλοφόρησε το άλμπουμ Κλίμα Τροπικό, το οποίο έγινε πλατινένιο ξεπερνώντας τα 105.000 αντίτυπα , περιέχοντας διαχρονικά τραγούδια ( Κλίμα Τροπικό-Τρελαίνομαι!, Ελένη, Παραλύω, Εκατομμύρια, Πάρτε τα όλα, Σεντόνια, Ό,τι μου ζητήσεις, Και τι έγινε;, Σ' αγαπώ μ' αγαπάς) και χαρίζοντάς μας εκπληκτικές ερμηνείες. Το Φεβρουάριο του 1997 η Βίσση βραβεύτηκε τρεις φορές στα Μουσικά Βραβεία του περιοδικού Ποπ Κορν, στις κατηγορίες Καλύτερη Γυναίκα Τραγουδίστρια, Καλύτερη Ερμηνεία και Καλύτερο Ραδιοφωνικό Τραγούδι. Η άκρως επιτυχημένη πορεία συνεχίστηκε και με το επόμενο άλμπουμ Τραύμα που κυκλοφόρησε τον Απρίλιο του 1997 περιέχοντας μόνο επιτυχίες! (Τραύμα, Εκεί, Να'σαι καλά, Ντρέπομαι,Έπρεπε, Μαύρα Γυαλιά, Απόλυτο Κενό, Θάνατος είναι η αγάπη, Σιγά,Σε θυμάμαι, Σε θέλω- με θέλεις κ.α.). Το άλμπουμ μέσα στις 12 πρώτες ημέρες της κυκλοφορίας του έγινε χρυσό, ενώ μέχρι το τέλος του καλοκαιριού έγινε τρεις φορές πλατινένιο, μέσα σε 6 μήνες μόνο, με τις συνολικές πωλήσεις να ξεπερνούν τα 180.000 αντίτυπα, αναδεικνύοντάς το ως εμπορικότερο δίσκο της χρονιάς για το 1997. To Τραύμα κυκλοφόρησε και στην Αυστραλία σημειώνοντας μεγάλη επιτυχία . Στα τέλη της δεκαετίας του '90 η Βίσση πραγματοποίησε περιοδεία στην Ευρώπη, συμπεριλαμβανομένων «sold out» συναυλιών στο Palladium Theatre και στο Forum Music Theatre του Λονδίνου, καθώς και σε επιλεγμένες πόλεις των Ηνωμένων Πολιτειών ( Λος Άντζελες, Σικάγο, Νέα Υόρκη κ.ά.) που συνοδεύτηκε με την κυκλοφορία του αγγλόφωνου CD single Forgive Me This σε παραγωγή Ric Wake. Το 1998 τραγούδησε στις πρωτοχρονιάτικες εκδηλώσεις του Δήμου Αθηναίων στην πλατεία Συντάγματος.
Την 1η Απριλίου του 1998, κυκλοφόρησε το εικοστό δεύτερο studio άλμπουμ της καριέρας της με τίτλο Αντίδοτο, χαρίζοντάς μας ακόμα μερικές αξεπέραστες ερμηνείες και διαχρονικές επιτυχίες, όπως την επική μπαλάντα ''Γκάζι'', μια σπουδαία σύνθεση του Νίκου Καρβέλα που σφράγισε με τη συγκλονιστική ερμηνεία της. Έτσι, πριν καν γνωρίσει την πρώτη του επέτειο το υπερεπιτυχημένο Τραύμα του 1997, το Αντίδοτο ξεπέρασε τα 80.000 αντίτυπα μέσα σε εφτά ημέρες και τελικά έγινε διπλά πλατινένιο, με τις πωλήσεις του να ξεπερνούν τα 130.000 αντίτυπα.  με τα τραγούδια τα "Γκάζι", "Σ' Έχω Επιθυμήσει", "Ερωτευμενάκι", "Μεθυσμένη Μου Καρδιά", "Μου Ανήκεις", "Πάλι Για Σένα" ''Τελευταίος Σταθμός'', ''Αντίδοτο'', ''Να τον αγαπάς'', ''Δένομαι'' και "Μάγκαβα Τουτ" να ακούγονται παντού. Στην Κύπρο ο δίσκος ακολούθησε παρόμοια επιτυχία. Ανάλογη ήταν και η πορεία στις βραβεύσεις, καθώς η Άννα Βίσση απέσπασε τη χρονιά εκείνη 7 βραβεία του περιοδικού Ποπ Κορν: Καλύτερη Γυναίκα Τραγουδίστρια, Καλύτερη Ερμηνεία, Καλύτερη Ζωντανή Εμφάνιση, Καλύτερο Άλμπουμ, Καλύτερο Τραγούδι, Καλύτερο Εξώφυλλο Άλμπουμ και Καλύτερο Ραδιοφωνικό Τραγούδι ενώ και ο Νίκος Καρβέλας έλαβε το βραβείο Καλύτερη Σύνθεση για την υπέροχη μπαλάντα "Μαύρα Γυαλιά", από το δίσκο Τραύμα. To 1999 στην τελευταία απονομή των βραβείων Pop-Corn η Άννα Βίσση κερδίζει τον τίτλο του "Καλύτερου Τραγουδιού της Δεκαετίας (1990-1999)" για το κομμάτι "Δεν θέλω να ξέρεις".

2000-2004: Everything I Am, Κραυγή, Μάλα, Χ και Παράξενες Εικόνες

Το καλοκαίρι του 2000 κυκλοφόρησε το maxi-single Αγάπη υπερβολική, που σημείωσε εμπορική επιτυχία, έχοντας γίνει 4 φορές πλατινένιο σε Ελλάδα και Κύπρο, φτάνοντας τις 100.000 πωλήσεις. Την ίδια περίοδο κυκλοφόρησε και το αγγλόφωνο CD single Everything I Am που έγινε πλατινένιο στην Ελλάδα και στην Κύπρο, ενώ τον Οκτώβριο κυκλοφόρησε το εξ ολοκλήρου ξενόγλωσσο άλμπουμ Everything I Am και έγινε χρυσό στην Ελλάδα, ασημένιο στις ΗΠΑ και πλατινένιο στην Κύπρο.
Στις 23 Νοεμβρίου του 2000 κυκλοφόρησε το διπλό άλμπουμ Κραυγή. Τα περισσότερα τραγούδια γράφτηκαν από τον Νίκο Καρβέλα, ενώ ο δίσκος περιελάμβανε και το ντουέτο "Καλύτερα οι δυο μας" με την Καίτη Γαρμπή που ηχογραφήθηκε λόγω της συνεργασίας τους στο fever. Το ντουέτο τους μάλιστα οπτικοποιήθηκε σε δύο διαφορετικές εκδοχές από τον σκηνοθέτη Γιώργο Γκάβαλο.
Το άλμπουμ Κραυγή έγινε τριπλά πλατινένιο μέσα σε ένα μήνα και συνολικά 6 φορές πλατινένιο στην Ελλάδα και 7 φορές πλατινένιο στην Κύπρο και παρέμεινε στην 1η θέση του άλμπουμ chart για 14 συνεχόμενες εβδομάδες.  Είναι ένας από τους εμπορικότερους ελληνικούς δίσκους της δεκαετίας του 2000, με πωλήσεις που ξεπέρασαν τα 150.000 αντίτυπα (που ισοδυναμούν με 300.000 πωλήσεις, αφού το CD ήταν διπλό). Επίσης, σημείωσε επιτυχία σε Αυστραλία και Τουρκία. Το άλμπουμ θεωρείται ως ένα από τα εμπορικότερα ελληνικά άλμπουμς της δεκαετίας του 2000 και ένα από τα εμπορικότερα όλων των εποχών στην Ελλάδα.
Τον Απρίλιο του 2001 στα Μουσικά Βραβεία Ποπ Κορν, η Βίσση απέσπασε πέντε βραβεία: Καλύτερη Ελληνίδα Τραγουδίστρια, Καλύτερο Τραγούδι, Καλύτερη Ερμηνεία, Καλύτερο Βίντεο Κλιπ και Καλύτερη Γυναικεία Σκηνική Παρουσία.
 
Στις 6 Ιουνίου 2001, η Άννα Βίσση ερμήνευσε τις μεγαλύτερες επιτυχίες της στο βαλκανικό πολιτιστικό γεγονός "2001 - A Peace Odyssey", που διεξήχθη στο Βουκουρέστι, με τη συνεργασία των Οργανισμών Τηλεπικοινωνιών της Ρουμανίας Romtelecom και Cosmorom και την επιπλέον συμμετοχή του ΟΤΕ. Ο διεθνούς σκηνοθέτης Εμίρ Κουστουρίτσα, σε συνεργασία με τον σκηνοθέτη και παραγωγό Άγγελο Χατζηανδρέου, ανέλαβαν την καλλιτεχνική διοργάνωση. Το πρόγραμμα περιελάμβανε ένα σόου πολυμέσων, συναυλία τοπικού συγκροτήματος, συναυλία του Εμίρ Κουστουρίτσα και του συγκροτήματός του No Smoking Band και τη συναυλία της Βίσση. Στο τέλος, ανέβηκαν στη σκηνή και την συνόδευσαν, σε ένα τραγούδι, ο Κουστουρίτσα με τη μπάντα του. Τη συναυλία παρακολούθησαν 150.000 θεατές.
Την ίδια χρονιά, η Βίσση πραγματοποίησε τη δεύτερη θεατρική της εμφάνιση, στο μιούζικαλ Μάλα: Η μουσική του ανέμου, όπου υποδυόταν μια Εβραία την περίοδο του Β' Παγκοσμίου Πολέμου. Η παράσταση περιλάμβανε 23 τραγούδια και αποτελούνταν από θίασο 60 ατόμων και συμφωνική ορχήστρα 35 οργάνων. Τα τραγούδια του μιούζικαλ κυκλοφόρησαν σε διπλό άλμπουμ το οποίο έγινε χρυσό στην Ελλάδα και πλατινένιο στην Κύπρο. Το έργο ήταν σε στίχους, σύνθεση και σενάριο του Νίκου Καρβέλα και σε σκηνοθεσία Γιάννη Κακλέα. Η παράσταση έκανε πρεμιέρα στις 19 Ιανουαρίου 2002 και φιλοξενήθηκε στο Θέατρο Παλλάς μέχρι το Μάιο του 2002. Είναι η μεγαλύτερη ανάλογη παραγωγή που έγινε ποτέ στην Ελλάδα, καθώς απαιτούσε ειδική διαμόρφωση του θεάτρου, εγκατάσταση συστημάτων για την ηχητική κάλυψη καθώς και παρουσία ατμομηχανής επί σκηνής. Μεταξύ των διθυραμβικών κριτικών από ανθρώπους των γραμμάτων, ορισμένες κριτικές ήταν δεν ήταν ευμενείς.
Το 2002, η Βίσση επέστρεψε με το καινούριο της άλμπουμ Χ, σε στίχους και μουσική του Νίκου Καρβέλα ενώ την παραγωγή ανέλαβε ο διεθνούς φήμης παραγωγός George De Angelis. Ο δίσκος περιλάμβανε τo ντουέτο με τον Γιάννη Πάριο σε στίχους της Ναταλίας Γερμανού και μουσική του Νίκου Καρβέλα. Ο δίσκος έγινε διπλά πλατινένιος στην Ελλάδα και πλατινένιος στην Κύπρο, ξεπερνώντας τις 80.000 πωλήσεις. Το 2003 η Άννα Βίσση κυκλοφόρησε το διπλό άλμπουμ Παράξενες Εικόνες με τραγούδια από διάφορους συνθέτες και στιχουργούς. Το άλμπουμ έγινε διπλά πλατινένιο σε Ελλάδα και Κύπρο με τις πωλήσεις να ξεπερνούν τα 90.000 αντίτυπα.
Οι εμφανίσεις της Βίσση στο νυχτερινό κέντρο Διογένης, το 2003, ήταν επιτυχημένες. Έτσι, το 2004 κυκλοφόρησε διπλό άλμπουμ (το οποίο έγινε πλατινένιο) και DVD του live, το οποίο είναι ένα από τα πιο επιτυχημένα εμπορικά DVD μαζί με το DVD του 2001. Στις 31 Μαρτίου έδωσε μεγάλη συναυλία στην Λευκωσία, για την ένταξη της Κύπρου στην Ευρωπαϊκή Ένωση. Επίσης, εμφανίστηκε στην τελετή λήξης των Ολυμπιακών Αγώνων της Αθήνας και τον Σεπτέμβρη πραγματοποίησε άλλη μια συναυλία στην Κύπρο.

2005-2007: Call Me, Nylon και Eurovision

Τον Ιανουάριο του 2005 κυκλοφόρησε σε ψηφιακή μορφή το αγγλόφωνο τραγούδι "Call Me", διασκευή του ελληνικού "Είσαι". Γνώρισε μεγάλη επιτυχία στο εξωτερικό φτάνοντας στην πρώτη θέση του Billboard Dance Club Charts, τον Απρίλιο της ίδιας χρονιάς. Το καλοκαίρι κυκλοφόρησε σε CD single και στην Ελλάδα συνοδευόμενο με ένα καινούριο τραγούδι, το "Lie" και remix του "Call Me". Το Σεπτέμβρη κυκλοφόρησε το άλμπουμ Nylon, που ήταν το πρώτο ελληνικό DualDisc. Στίχους και μουσική έγραψε ο Νίκος Καρβέλας και είναι ο πρώτος της δίσκος μετά από χρόνια που βασιζόταν, κυρίως, σε ποπ/dance ήχους, με rock και ηλεκτρονικά στοιχεία αν και δεν απουσίαζαν και τα "πιο ελληνικά". Το άλμπουμ έγινε πλατινένιο την πρώτη μέρα κυκλοφορίας του, φτάνοντας εν τέλει τις 60.000 πωλήσεις.
Το 2006 η κρατική τηλεόραση έδωσε απευθείας ανάθεση στην Άννα Βίσση να εκπροσωπήσει για δεύτερη φορά την Ελλάδα στον Διαγωνισμό Τραγουδιού της Eurovision που διεξήχθη στις 20 Μαΐου 2006. Η Βίσση αποδέχτηκε την πρόταση και επέλεξε 4 τραγούδια να διαγωνιστούν στον ελληνικό τελικό. Το τραγούδι "Who Cares About Love" σε μουσική και στίχους του Νίκου Καρβέλα, το "Welcome to the Party" σε μουσική και στίχους του Δημήτρη Κοντόπουλου, το "A Beautiful Night" των Πήγασος και το "Everything" σε μουσική Καρβέλα και σε στίχους της ίδιας της Βίσση. Τελικά επελέγη το "Everything" και, παρ' όλο που το τραγούδι θεωρείτο φαβορί από τις ξένες εταιρείες στοιχημάτων, κατόρθωσε τελικά να πάρει την 9η θέση. To Nylon επανακυκλοφόρησε με τον τίτλο Nylon Euro Edition, και περιλάμβανε τα τέσσερα τραγούδια που διαγωνίστηκαν στον ελληνικό τελικό. Η Βίση με τη συμμετοχή της στη Eurovision, έγινε η καλλιτέχνης με το ρεκόρ μεγαλύτερης χρονικής απόστασης επανεμφάνισης στον Διαγωνισμό, καθώς επέστρεψε 24 ολόκληρα χρόνια μετά την τελευταία της συμμετοχή το 1982.
Το 2007 δημιουργήθηκε το επίσημο φαν κλαμπ της, με όνομα Fannatics.

2008-2009: Απαγορευμένο και The Fabulous Show

Την Πρωτοχρονιά του 2008, η Βίσση έδωσε ανοιχτή συναυλία στη Λάρνακα της Κύπρου. Στις 9 Δεκεμβρίου του 2008, ανήμερα της ονομαστικής της γιορτής και μετά από 3,5 χρόνια απουσίας, επέστρεψε δισκογραφικά με το άλμπουμ Απαγορευμένο, έχοντας παραγωγό και μάνατζερ τον Αμερικανό Γκρεγκ Λαντανί. Συνθέτες των 15 τραγουδιών του δίσκου ήταν οι: Patrick Leonard, Kara Dioguardi, Glen Ballard, Κριστίνα Αγκιλέρα, Άννα Βίσση, Γιάννης Χριστοδουλόπουλος, Adam Cohen, Άλεξ Παπακωνσταντίνου, Adam Baptiste, Marcus Englof, Βαγγέλης Παπάζογλου, Bolero Nordico, Γρηγόρης Κόλλιας, Γιάννης Κυφωνίδης και Dan Wilson. Τους στίχους υπέγραψαν οι Ελεάνα Βραχάλη, Μυρτώ Κοντοβά, Γρηγόρης Κόλλιας, Βάγια Καλαντζή και Γιώργος Μίτσιγκας. Βίντεο κλιπ έγιναν τα τραγούδια "Απαγορευμένο", "Το Παρελθόν Μου", "Στη Πυρά", "Αλήτισσα Ψυχή" και "Από Μακριά κι Αγαπημένοι (remixed)".
Το τραγούδι "Το Παρελθόν Μου", σε μουσική Γιάννη Κυφωνίδη και στίχους Γιώργου Μίτσιγκα, ήταν το πρώτο σινγκλ της μετά από 3 χρόνια και συμμετείχε στο soundtrack της ταινίας Bank Bang. Η πρεμιέρα στο ραδιόφωνο έγινε στις 29 Οκτωβρίου ταυτόχρονα με την παρουσίαση του βίντεο κλιπ στο κανάλι MAD TV. Το Απαγορευμένο έγινε χρυσό την πρώτη εβδομάδα κυκλοφορίας του  Στις 24 Ιουνίου 2009, εμφανίστηκε στα Μουσικά Βραβεία MAD Video Music Awards όπου τραγούδησε ζωντανά. Στις 30 Ιουνίου έδωσε μια μεγάλη συναυλία στην Αθήνα στο κατάμεστο Θέατρο Βράχων, ξεκινώντας έτσι την περιοδεία της με τίτλο "Απαγορευμένο Summer Tour". που σημείωσε τεράστια καλλιτεχνική και εμπορική επιτυχία. Σε αυτήν την καλοκαιρινή περιοδεία η Άννα Βίσση επισκέφτηκε 20 πόλεις της Ελλάδας.
Στις 16 Νοεμβρίου 2009, κυκλοφόρησε η επανέκδοση του Απαγορευμένο ως Απαγορευμένο+, με τρία νέα τραγούδια ("Fabulous", "Το Τάβλι" και "Εγώ Σ' Αγαπάω") και δύο ρεμίξ ("Από Μακριά κι Αγαπημένοι", "Στη Πυρά"), σε οικολογική συσκευασία. Με την επανακυκλοφορεί το Απαγορευμένο έγινε αισίως τετραπλά πλατινένιο στην Ελλάδα και τριπλά Πλατινένιο στην Κύπρο.
Η Άννα Βίσση έκανε πρεμιέρα στο νυχτερινό μαγαζί "Αθηνών Αρένα" στις 6 Νοεμβρίου 2009. Μαζί της εμφανίζονταν το συγκρότημα Μπλε, ο Γιώργος Σαμπάνης και η ρεμπέτισσα Μαριώ. Το όνομα του σόου πήρε τον τίτλο The Fabulous Show, από το τότε καινούριο της τραγούδι "Fabulous". To σόου σηματοδότησε την επιστροφή της Άννας Βίσση στη νυχτερινή ζωή της Αθήνας, μετά από τέσσερα χρόνια απουσίας και απέσπασε εξαιρετικές κριτικές. Το σόου είχε σημαντική επιτυχία και συνέχισε μέχρι το τέλος της σεζόν, στις 20 Μαρτίου 2010. Eκεί πρωτακούστηκε το ντουέτο της με τον Dave Stewart των Eurythmics ''Leap of faith''.  Μετά την επιτυχημένη πορεία στην Αθήνα το "The Fabulous Show" συνέχισε στη Θεσσαλονίκη. Την ίδια χρονιά βραβεύτηκε στα Balkan Music Awards για την συνολική προσφορά της στη μουσική των Βαλκανίων και έλαβε υποψηφιότητα στην κατηγορία Καλύτερο Βαλκανικό Βίντεο Κλιπ για το τραγούδι "Στη Πυρά". Στο τέλος των βραβείων η Βίσση ερμήνευσε μεγάλες επιτυχίες της και σε ντουέτο με τον Dave Stewart το ''Sweet Dreams'' (are made for this) .

2010-2012: Αγάπη Είναι Εσύ, Face2Face, Όσο Έχω Φωνή, Δώδεκα, καλοκαιρινή περιοδεία, Lav

Τον Σεπτέμβριο του 2010, ξανασυνεργάστηκε με τον Νίκο Καρβέλα και κυκλοφόρησε το cd-σινγκλ Αγάπη Είναι Εσύ με 3 νέα τραγούδια του Καρβέλα, ενώ στις 17 Δεκεμβρίου του ίδιου έτους κυκλοφόρησε το ομώνυμο νέο άλμπουμ της, το οποίο έγινε χρυσό σε τέσσερις εβδομάδες κυκλοφορίας, παρά τα αρνητικά σχόλια και την ελλιπή διαφήμιση. Παράλληλα για όλη τη σεζόν αυτή εμφανίστηκε για δεύτερη συνεχόμενη φορά στο "Αθηνών Αρένα", αυτή τη φορά με τον Σάκη Ρουβά, 13 χρόνια μετά την πρώτη συνεργασία τους, παρουσιάζοντας το σόου Face2Face.
Στις 30 Μαρτίου 2011 είχε αρχικά προγραμματιστεί η πρεμιέρα του ντοκιμαντέρ Όσο Έχω Φωνή από το κανάλι Alpha. Η ίδια η Βίσση δήλωσε ότι δεν πρόκειται για reality show και περιέγραψε την εκπομπή ως rockumentary. Περιλάμβανε υλικό των τριών τελευταίων χρόνων και έδειχνε σκηνές από την καθημερινή της ζωή, την προετοιμασία ενός δίσκου, παρασκήνιο των φωτογραφήσεων και των ζωντανών εμφανίσεων της καθώς και προσωπικές στιγμές. Τη σκηνοθεσία ανέλαβε η Christine Crokos. Τελικά, το κανάλι αποφάσισε να προβάλλει την εκπομπή το φθινόπωρο του 2011.
Μετά το τέλος των εμφανίσεων της στο "Αθηνών Αρένα", έδωσε μια συναυλία στο κλειστό γήπεδο του ΟΑΚΑ στις 15 Απριλίου 2011 για την ενίσχυση του Παναθηναϊκού, ωστόσο η προσέλευση του κόσμου ήταν μικρότερη του προσδοκωμένου (6000 άτομα), με αποτέλεσμα ο Ερασιτέχνης Παναθηναϊκός να υποστεί ζημία της τάξης των 60.000 ευρώ. Στις 27 Απριλίου 2011 έδωσε μία μεγάλη φιλανθρωπική συναυλία στην Κύπρο. Η συναυλία πραγματοποιήθηκε στο Δημοτικό Θέατρο Στροβόλου με τη στήριξη του Ιδρύματος "Σοφία για τα παιδιά" με στόχο να συγκεντρωθούν χρήματα για την ανοικοδόμηση του ορφανοτροφείου "Μακάριος" στην Κένυα. Το Μάιο πραγματοποίησε περιοδεία στην Αμερική.
Από τις 25 Σεπτεμβρίου μέχρι τις 31 Οκτωβρίου 2011, η Βίσση έδωσε τρεις sold out unplugged συναυλίες με τίτλο Έτσι Απλά, σε Λεμεσό, Λάρνακα και Λευκωσία. Στις 8 Οκτωβρίου 2011 παρουσίασε το νέο βίντεο κλιπ του ντουέτου της με τον Ντέιβ Στιούαρτ "Leap of Faith" στο μουσικό κανάλι MAD TV. Εκεί έδωσε συνέντευξη στο Θέμη Γεωργαντά, όπου αποκάλυψε τα σχέδιά της για τις χειμερινές εμφανίσεις της στο REX καθώς και για τα νέα της τραγούδια που θα κυκλοφορήσουν λίγο πριν από την πρεμιέρα της εκεί. Στις 12 Οκτωβρίου 2011 έκανε πρεμιέρα το rockumentary Όσο Έχω Φωνή. Στις 12 Νοεμβρίου 2011, η Βίσση τιμήθηκε για την καλλιτεχνική της προσφορά στην ελληνοαμερικανική show business στην εκδήλωση "Hellenic Charity Ball" που διοργάνωσε για όγδοη χρονιά η Elios Society. Η εκδήλωση πραγματοποιήθηκε στο Σαν Φρανσίσκο και μετά τη βράβευσή της, η Βίσση ερμήνευσε κάποια τραγούδια από την προσωπική της δισκογραφία καθώς και άλλων καλλιτεχνών.
Το χειμώνα του 2011, η Βίσση ξεκίνησε ζωντανές εμφανίσεις στο νυχτερινό κέντρο "REX" με το πρόγραμμα Δώδεκα, καθώς εμφανιζόταν ακριβώς στις 12 το βράδυ, ανοίγοντας η ίδια το πρόγραμμα. Μαζί της εμφανίζονταν η Μαίρη Λίντα και το συγκρότημα Wedding Singers. Η πρεμιέρα του show πραγματοποιήθηκε στις 16 Δεκεμβρίου 2011 και το εν λόγω πρόγραμμα χαρακτηρίστηκε από πολλούς ως ένα από τα καλύτερα των τελευταίων 10 χρόνων στη νυχτερινή Αθήνα.
Μετά το τέλος των εμφανίσεων στο "REX", το πρόγραμμα "Δώδεκα" παρουσιάστηκε στο κοινό της Θεσσαλονίκης στο νυχτερινό κέντρο "Odeon", στις 25 Μαΐου 2012. Παράλληλα με τις εμφανίσεις της στο "REX", η Βίσση κυκλοφόρησε τρία νέα τραγούδια: "Μόνο Αν Τρελαθώ" σε στίχους Μυρτώς Κοντοβά και μουσική Μάριου Τσάγκαρη και "Ώρα Να Φεύγω", "Μια Νύχτα Το Πολύ" σε μουσική και στίχους του Νίκου Καρβέλα. Στις 29 Μαΐου 2012 η Βίσση παρουσίασε το καινούργιο τραγούδι της, με τίτλο "Τυραννιέμαι" σε μουσική και στίχους του Νίκου Καρβέλα, στο ραδιοφωνικό σταθμό Δρόμος FM.
Στις 20 Ιουλίου 2012, κυκλοφόρησε το maxi cd single Τυραννιέμαι ως ένθετο με το εβδομαδιαίο περιοδικό Τηλεθεατής. Το single περιέχει τα τραγούδια "Ώρα Να Φεύγω", "Μια Νύχτα Το Πολύ", "Τυραννιέμαι" και "Βενζίνη", δύο remix των τραγουδιών "Τυραννιέμαι" και "Βενζίνη" καθώς και τα βίντεο κλιπ των κομματιών "Ώρα Να Φεύγω" και "Τυραννιέμαι". Τα τραγούδια είναι σε μουσική και στίχους του Νίκου Καρβέλα, ενώ τα βίντεο κλιπ είναι σε σκηνοθεσία της Μυρτώς Κοντοβά. Έφτασε τις 60.000 πωλήσεις και έφερε τον τηλεθεατή στην πρώτη θέση στα περίπτερα . Στις 21 Ιουλίου 2012, η Βίσση ξεκίνησε την καλοκαιρινή της περιοδεία "Summer 2012" πραγματοποιώντας συναυλίες σε πολλές πόλεις της Ελλάδας και της Κύπρου.
Στις 4 Οκτωβρίου 2012, η Βίσση κυκλοφόρησε το νέο της τραγούδι "Δεν Είναι Ψέμα" σε μουσική και στίχους του Νίκου Καρβέλα με τη συμμετοχή των Playmen και του Νίκου Ζωιδάκη. Στις 26 Οκτωβρίου πραγματοποιήθηκε η πρεμιέρα των νυχτερινών της εμφανίσεων στο "Κέντρο Αθηνών" με το show Lav. Μαζί της εμφανίζονταν ο Νίκος Ζωιδάκης, η Demy και το συγκρότημα My Excuse. Την καλλιτεχνική επιμέλεια και τη σκηνοθεσία του προγράμματος ανέλαβε για δεύτερη συνεχόμενη φορά η Μυρτώ Κοντοβά και τα σκηνικά επιμελήθηκε ο Μανώλης Παντελιδάκης. Ωστόσο η πρεμιέρα δεν κύλησε ομαλά καθώς λίγο μετά τις 4.30 τα ξημερώματα, κατά τη διάρκεια του προγράμματος, η Βίσση έπεσε ξαφνικά από τη σκηνή όταν τμήμα της περιστρεφόμενης σκηνής "άνοιξε" με αποτέλεσμα να χάσει την ισορροπία της και να πέσει στο κενό από το ύψος του ενός μέτρου και είκοσι εκατοστών. Η Βίσση έχασε τις αισθήσεις της και όταν συνήλθε διαπιστώθηκε ότι είχε τραυματιστεί και μεταφέρθηκε εσπευσμένα στο νοσοκομείο, όπου εξετάστηκε από τους γιατρούς και διαπιστώθηκε σπάσιμο στα πλευρά της. Η Βίσση νοσηλεύτηκε στο νοσοκομείο μέχρι και τις 2 Νοεμβρίου 2012 όπου και πήρε εξιτήριο. Στις 17 Νοεμβρίου η Βίσση συνέχισε τις εμφανίσεις της στο Lav και στις 20 Δεκεμβρίου κυκλοφόρησε το καινούριο της τραγούδι με τίτλο "Προτιμώ" σε μουσική και στίχους του Νίκου Καρβέλα. Στις 26 Ιανουαρίου 2013 η Βίσση ολοκλήρωσε τις εμφανίσεις στο "Κέντρο Αθηνών" και στις 14 Φεβρουαρίου 2013 κυκλοφόρησε ψηφιακά το νέο της τραγούδι "Η Πιο Μεγάλη Απάτη Είναι Ο Έρωτας" ( με το οποίο άνοιγε το πρόγραμμά της στο Lav).

2013-2015: Δαίμονες, νέα δισκογραφική εταιρεία, Ένα ή Κανένα, Οι Καμπάνες του Edelweiss, "Μαζί στη σκηνή!

Από τον Ιούλιο του 2012, η Βίσση είχε αποκαλύψει σε συνέντευξή της, ότι το Μάρτιο του 2013 θα ανεβάσει ξανά με το Νίκο Καρβέλα τους Δαίμονες, 22 χρόνια μετά. Η πρεμιέρα της παράστασης ορίστηκε για τις 22 Μαρτίου 2013. Η παράσταση φιλοξενήθηκε στο θέατρο Παλλάς και τη σκηνοθεσία ανέλαβε ο Γιάννης Κακλέας, ενώ τη σκηνογραφία ο Μανόλης Παντελιδάκης. Μαζί της συμπρωταγωνίστησαν η Εβελίνα Παπούλια στο ρόλο της Μάγισσας/Λόας και ο Παναγιώτης Πετράκης στο ρόλο του Ντάνιελ. Οι Δαίμονες έκοψαν 53.000 εισιτήρια και αναδείχθηκαν ως η μεγαλύτερη επιτυχία της θεατρικής σεζόν 2013. Στις 5 Οκτωβρίου η Άννα Βίσση επέστρεψε στη σκηνή του θεάτρου Παλλάς για τη δεύτερη σεζόν της ροκ όπερας, για δέκα συλλεκτικές παραστάσεις. Το Νοέμβριο η επιτυχημένη θεατρική παράσταση κυκλοφόρησε σε CD και DVD από το περιοδικό Τηλεθεατής. Οι πωλήσεις ξεπέρασαν τα 80.000 αντίτυπα και το περιοδικό βρέθηκε στην πρώτη θέση των πωλήσεων, παρουσιάζοντας αύξηση της τάξης του 7%.
Τον Ιούλιο του 2013, η Βίσση έδωσε τρεις sold out συναυλίες στην Κύπρο. Η πολύ πετυχημένη περιοδεία ονομάστηκε Άννα... Με Πάθος και η Βίσση επισκέφτηκε τη Λεμεσό στις 27 Ιουλίου, τη Λάρνακα στις 29 Ιουλίου και τη Λευκωσία στις 30 Ιουλίου. Στις 27 Οκτωβρίου 2013 έδωσε μια sold out συναυλία στο θρυλικό Koko club στο Λονδίνο και εμφανίστηκε στις Βρυξέλλες στο Bozar για μία φιλανθρωπική συναυλία για την Κύπρο.
Τον Νοέμβριο του 2013 ανακοινώθηκε ότι η Βίσση υπέγραψε με την εταιρεία Panik Records εγκαινιάζοντας ένα νέο label το Panik Gold, και ότι το επερχόμενο άλμπουμ της θα κυκλοφορήσει από αυτήν την εταιρεία. Πρώτο single από το καινούριο άλμπουμ ήταν το τραγούδι "Η Καθημερινότητα Μας" το οποίο έκανε νέα είσοδο στο νούμερο 1 του ελληνικού iTunes Chart ενώ ήταν και το τραγούδι με τις περισσότερες μεταδόσεις στα ελληνικά ραδιόφωνα την πρώτη εβδομάδα κυκλοφορίας του.
Στις 20 Δεκεμβρίου 2013, έκανε πρεμιέρα και στο Pantheon Theater στην Αθήνα η μουσικοθεατρική παράσταση της Άννας μαζί με τον Αντώνη Ρέμο η οποία φέρει την ονομασία Ένα ή Κανένα. Ο τίτλος της παράστασης προέρχεται από το ομότιτλο ντουέτο της Βίσση και του Ρέμου (σε μουσική και στίχους Νίκου Καρβέλα) το οποίο θα περιλαμβάνεται στο επερχόμενο άλμπουμ της. Το τραγούδι έκανε πρεμιέρα στα ραδιόφωνα, ως το δεύτερο single από το άλμπουμ αυτό στις 20 Ιανουαρίου 2014. Την ίδια μέρα η Βίσση ψηφίστηκε ως τραγουδίστρια της 15ετίας στην Κύπρο, από τους ακροατές του δημοφιλούς μουσικού σταθμού Super FM.
Στις 24 Ιανουαρίου κυκλοφόρησε ψηφιακά το "Ένα Ή Κανένα" και στις 28 Ιανουαρίου οι δύο εκδόσεις του τραγουδιού (η κανονική και η μικρότερης διάρκειας ραδιοφωνική) βρέθηκαν στις 2 πρώτες θέσεις του ημερήσιου ελληνικού iTunes Chart. Στις 6 Φεβρουαρίου το single έκανε νέα είσοδο στην κορυφή του επίσημου εβδομαδιαίου ελληνικού Digital Singles Chart.
Λίγο πριν το τέλος της επιτυχημένης μουσικοθεατρικής παράστασης, Ένα Ή Κανένα η Βίσση ανακοίνωσε ότι τον Δεκέμβρη του 2014 πρόκειται να ανεβεί η νέα ροκ όπερα του Νίκου Καρβέλα, σε σκηνοθεσία Γιάννη Κακλέα, στην οποία θα πρωταγωνιστεί. Για τον λόγο αυτό πραγματοποιήθηκαν οντισιόν στις 17 και 18 Μαρτίου 2014 στο Pantheon Theater. Στις 2 Απριλίου 2014 κυκλοφόρησε στα ραδιόφωνα το τραγούδι "Καλύτερες Μέρες", σε μουσική και στίχους του Νίκου Καρβέλα και παραγωγή Alex Leon.
Στις 4 Απριλίου η Βίσση εμφανίστηκε ως guest star στον ετήσιο θεσμό μουσικής και μόδας, MadWalk, και παρουσίασε δυο επανεκτελέσεις παλιών της επιτυχιών ("Πράγματα" και "Έμπνευση") καθώς και το τραγούδι "Καλύτερες Μέρες" σε ένα remix ειδικά για εκείνη την βραδιά. Τον Μάιο και τον Ιούνιο της ίδιας χρονιάς η Βίσση ταξίδεψε σε Νότιο Αφρική, Κύπρο, Αμερική και Γερμανία, δίνοντας sold-out συναυλίες, ενώ εμφανίστηκε και στην εκδήλωση Loukoumi Friends Concert, η οποία διοργανώθηκε από τους Έλληνες ομογενείς της Νέας Υόρκης στις 23 Ιουνίου. Εκεί η Βίσση μοιράστηκε την σκηνή με την παγκοσμίου φήμης τραγουδίστρια Γκλόρια Γκέινορ.
Το καλοκαίρι του 2014 η Βίσση σε συνεργασία με τον Αντώνη Ρέμο, πραγματοποίησε ένα μίνι summer tour με πέντε μεγάλες sold-out συναυλίες σε Θεσσαλονίκη (02/07), Ηράκλειο (07/07), Ρόδο (11/07), Πάτρα (14/07) και Λευκωσία (03/09). Στις 9 Ιουλίου βραβεύτηκε με τον τίτλο "Doctor of Arts" από το University of Bolton, για την μεγάλη της προσφορά στον χώρο της μουσικής σε μία ειδική τελετή που πραγματοποιήθηκε στην Αθήνα. Στις 26 Ιουλίου, με αφορμή τον εορτασμό για τα 40 χρόνια καριέρας και παρουσίας της στον χώρο της μουσικής, η Βίσση παρουσίασε ένα διεθνών προδιαγραφών μουσικό live show με τίτλο Vissi Fever στο περίφημο ''Jackie O Club'' που βρίσκεται στη φημισμένη παραλία Super Paradise της Μυκόνου, κάνοντας αναδρομές σε μεγάλους σταθμούς της πορείας της. Στο πλάι της είχε νέους καλλιτέχνες της εγχώριας pop μουσικής σκηνής, όπως η Demy, οι Freaky Fortune και ο Riskykidd αλλά και ονόματα διεθνούς φήμης, όπως η εκκεντρική Κοντσίτα Βουρστ. Την σκηνοθετική επιμέλεια της βραδιάς ανέλαβε η Κριστίν Κρόκος.
Στις 29 Σεπτεμβρίου πραγματοποιήθηκε η παρουσίαση προγράμματος του Pantheon Theater για τη σεζόν 2014-2015, όπου ανακοινώθηκε πως η νέα ροκ όπερα του Νίκου Καρβέλα, με τίτλο Οι Καμπάνες του Edelweiss, θα κάνει πρεμιέρα τον Ιανουάριο, ενώ δόθηκαν και πιο λεπτομερείς πληροφορίες. Τον Οκτώβρη του 2014 η Βίσση πραγματοποίησε συναυλίες στην Αυστραλία ενώ στις 17 Οκτωβρίου πραγματοποίησε φιλανθρωπική συναυλία στην πόλη Μάρκχαμ του Καναδά, στο πλαίσιο του 25ου Gala της Ελληνοορθόδοξης Κοινότητας Παντελεήμονος. Τα έσοδα της βραδιάς δόθηκαν για την περάτωση του γυναικωνίτη της εκκλησίας. Στις 14 Οκτωβρίου η Panik Records ανακοίνωσε τα επόμενα επαγγελματικά σχέδια της Άννας Βίσση, τα οποία ανανέωσε στο τέλος του μήνα. Σε αυτά περιλαμβάνονται νέα τραγούδια, το soundtrack της νέας όπερας, η κυκλοφορία της παράστασης Ένα ή Κανένα σε CD αλλά και το νέο studio album της τραγουδίστριας. Στις 10 Νοεμβρίου κυκλοφόρησε από την Panik Records η διασκευή του κομματιού "Απόλυτο Κενό", με την συμμετοχή του νεαρού ράπερ Mike.
Στις 14 Νοεμβρίου 2014 δόθηκε στη δημοσιότητα μέρος του βασικού καστ για την όπερα Οι Καμπάνες του Edelweiss, στο οποίο συμπεριλαμβάνονται οι Γιάννης Σαμσιάρης, Νικόλαος Καραγκιαούρης, Θανάσης Αλευράς, Αιμιλιανός Σταματάκης και Τάνια Τρύπη. Η πρεμιέρα της παράστασης πραγματοποιήθηκε στις 12 Φεβρουαρίου 2015.
Το Μάιο του 2015 η Άννα Βίσση ξεκίνησε τις ηχογραφήσεις για τον καινούργιο δίσκο της, ο οποίος κυκλοφόρησε σε μουσική Νίκου Καρβέλα και στίχους του Γεράσιμου Ευαγγελάτου.
Τον Σεπτέμβριο η Άννα Βίσση και ο Μιχάλης Χατζηγιάννης έδωσαν 4 συναυλίες στην Κύπρο, εκ των οποίων οι 3 ήταν sold out, με τίτλο "Μαζί στη σκηνή", όπου μέρος των εσόδων διατέθηκε για την οικονομική ενίσχυση του κυπριακού Ερυθρού Σταυρού.

2015-παρόν: Συνέντευξη, Hotel Ερμού 1, 2, 3, Live δίσκος

Στις 3 Νοεμβρίου 2015 οπτικοποιήθηκε το τραγούδι -προπομπός της νέας δισκογραφικής δουλειάς της Βίσση- με τίτλο Για Σένα, σε σκηνοθεσία Γιάννη Καλαϊτζή.
Στις 30 Νοεμβρίου κυκλοφόρησε από την Panik Gold, θυγατρική της Panik Records, ο νέος προσωπικός της δίσκος, με τίτλο Συνέντευξη, έπειτα από απουσία 5 χρόνων από την δισκογραφία.
Στις 11 Δεκεμβρίου η Βίσση ξεκίνησε τις εμφανίσεις της σε ένα νέο χώρο στο Γκάζι, το Hotel Ερμού. Μαζί της o Νικόλας Ραπτάκης και μια ορχήστρα 11 σολίστ. Στις 16 Δεκεμβρίου έδωσε φιλανθρωπική συναυλία στο κλειστό γυμναστήριο της Γλυφάδα με σκοπό την συγκέντρωση τροφίμων και φαρμάκων.
Στις 19 Ιανουαρίου οπτικοποιήθηκε το δεύτερο single του χρυσού δίσκου "Συνέντευξη" με τίτλο Ξανά Μανά, σε σκηνοθεσία Βαγγέλη Καλαϊτζή.                                                                                                                     
Στις 7 Φεβρουαρίου, η Panik γίνεται μέλος της IFPI και ο δίσκος "Συνέντευξη" μπαίνει στο επίσημο τσαρτ πωλήσεων της IFPI, στη δωδέκατη θέση.
Τρεις μήνες μετά την κυκλοφορία της "Συνέντευξης", στις 27 Φεβρουαρίου, ο δίσκος κυκλοφόρησε με την οικονομική εφημερίδα "Αγορά".
Στις 24 Απριλίου, μετά από 4 μήνες επιτυχημένων παραστάσεων, ολοκληρώνει τις εμφανίσεις της στο νυχτερινό κέντρο Hotel Ερμού.
Τον Ιούνιο βρέθηκε στην Κύπρο, καθώς κλήθηκε να μαγειρέψει με μικρά παιδιά, στο πλαίσιο του προγράμματος "Μαγειρεύω και Προσφέρω" του Sophia Foundation. Στις 28 Ιουνίου επέστρεψε στα Mad Video Music Awards μετά από επτά χρόνια απουσίας, παραλαμβάνοντας το τιμητικό βραβείο για την συνολική προσφορά της στη μουσική, ενώ ερμήνευσε παράλληλα τα καινούρια της τραγούδια με τίτλο Συνέντευξη και Ξανά Μανά.
Στις 12 Ιουλίου 2016 η Βίσση παρέλαβε τρία βραβεία στην πρώτη απονομή των Super Music Awards στην Κύπρο. Τα βραβεία ήταν τα "Καλλιτέχνης της Χρονιάς", "Καλύτερο Άλμπουμ της Χρονιάς" (για τον δίσκο "Συνέντευξη") και "Κύπριος Καλλιτέχνης της Χρονιάς".
Το καλοκαίρι του 2016 η Βίσση έδωσε συναυλίες σε μεγάλες πόλεις της Ελλάδας, μεταξύ των οποίων και η πρώτη της συναυλία στο Βεάκειο Θέατρο Πειραιά. Η πρώτη συναυλία στις 10 Σεπτεμβρίου ακυρώθηκε λόγω δυσμενών καιρικών συνθηκών και έτσι επαναλήφθηκε στις 16 Σεπτεμβρίου. Επίσημα η πρώτη συναυλία θεωρήθηκε sold out. 
Στην απονομή των 35ων Κορφιάτικων Βραβείων η Βίσση παρέλαβε το τιμητικό βραβείο Σοφία Βέμπο, για τη συμμετοχή της στις θεατρικές παραστάσεις Δαίμονες, Μάλα και Οι Καμπάνες Του Edelweiss. 
Τον χειμώνα του 2016 η Βίσση επέστρεψε στο Hotel Ερμού για τις πετυχημένες χειμερινές εμφανίσεις. Επιπλέον συμμετείχε ως κριτής στο μουσικό talent show "Star Academy of Greece", μαζί με τον Νίκο Καρβέλα, τον Πέτρο Κωστόπουλο, την Ναταλία Γερμανού και τον Νίκο Μουρατίδη το οποίο προβλήθηκε από το κανάλι Έψιλον. Τον Μάιο επέστρεψε στην Αθήνα με καλοκαιρινές εμφανίσεις μετά από περίπου 17 χρόνια, ξεκινώντας στην παραλιακή το summer Hotel Ερμού.
Στις 10 Νοεμβρίου 2017, ξεκίνησε για τρίτη διαδοχική χρονιά τις εμφανίσεις της στο Hotel Ερμού, οι οποίες χαρακτηρίστηκαν από μεγάλη επιτυχία. Τον Δεκέμβριο του 2017 τιμήθηκε από το κανάλι ΡΙΚ για την ''πολύπλευρη και πολυσήμαντη προσφορά της στη μουσική της Κύπρου, της Ελλάδας και του κόσμου''. Επίσης τον ίδιο μήνα η Βίσση, στα πλαίσια της διεθνούς αναγνώρισής της, έλαβε το βραβείο διάκρισης σε τέχνη και design στα πρώτα Greek International Women Awards που πραγματοποιήθηκαν στο Λονδίνο. Το καλοκαίρι του 2018 ξεκίνησε περιοδεία σε πολλές πόλης της Ελλάδας και της Κύπρου. Στις 26 Ιουνίου τραγούδησε στο Κέντρο Πολιτισμού Ίδρυμα Σταύρος Νιάρχος. Τον Ιούλιο συμμετείχε στον παγκύπριο μαραθώνιο του ΡΙΚ, για να συγκεντρωθούν χρήματα για τα παιδιά που επλήγησαν από τη φονική φωτιά της 23ης Ιουλίου στο Μάτι Αττικής. Τον Σεπτέμβριο τραγούδησε στα πλαίσια της 83ης Διεθνούς Έκθεσης Θεσσαλονίκης, ενώ βγήκε στην αγορά το τριπλό live album, Hotel Ερμού live 2015-2018, που ξετυλίγει την μουσική διαδρομή της τραγουδίστριας, από το 1973 μέχρι και το 2018, μέσα από 68 τραγούδια. Ο δίσκος χαρακτηρίστηκε ως «ο καλύτερος τριπλός live δίσκος της δεκαετίας» και βρέθηκε στην κορυφή των charts μέσα σε μισή ώρα από την κυκλοφορία του. Επίσης τραγούδησε για δυο sold out συναυλίες, στο Αρχαίο Θέατρο Κουρίου, στη Λεμεσό, εκπληρώνοντας όπως δήλωσε ένα παιδικό όνειρο.  Στις 5 Οκτωβρίου επέστρεψε μετά από έξι χρόνια στη Θεσσαλονίκη, για μια σειρά εμφανίσεων στο Barbarella.

Προσωπική ζωή

Η Βίσση παντρεύτηκε τον Νίκο Καρβέλα και μαζί απέκτησαν μια κόρη, τη Σοφία. Χώρισαν στις αρχές του 1990.